Zbog klevetanja odvjetnika Ivice Crnića, inače bivšeg predsjednika Vrhovnog suda, Zdravko Mamić jučer je u ponovljenom procesu na zagrebačkom Općinskom kaznenom sudu opet nepravomoćno osuđen na novčanu kaznu od 128.310 kuna. Mamić se nije pojavio u sudnici na objavi presude, a nije bilo ni Crnića. To je zasad najveća izrečena kazna za klevetu otkako su lani izmjenama Kaznenog zakona postrožene kazne za klevetanja, vrijeđanje i sramoćenje pa je za klevetu moguće izreći od 10.000 kuna do čak 5 milijuna kuna jer se kazne mogu izricati ovisno o svim prihodima okrivljenog, pa tako i imovini.

U sudnici

Mamić je proglašen krivim jer je lani u svibnju oklevetao i uvrijedio Crnića koji je zastupao Eduarda da Silvu u parnici u kojoj je Da Silva tužio Mamića zbog zelenaških ugovora rečenicama: “Ti si spletkaroš, običan miš i monstrum. Ne otimaj djetetu novce jer ga nećeš obraniti...”

Inače, klevetničke i uvredljive rečenice Mamić mu je izgovorio u sudnici zagrebačke Palače pravde, gdje se vodila parnica, koja je poslije prvostupanjski okončana u korist Da Silve. Ovom presudom u kaznenom postupku Mamiću je zbog klevetanja i vrijeđanja Crnića izrečena kazna od 350 dnevnih dohodaka temeljem njegove plaće od 11.000 kuna i podataka o imovini koje je sam iznio na sudu, a sud je pritom vodio računa i o njegovim obvezama koje ima za uzdržavanje članova obitelji. Inače, Mamić je na sudu sam naveo da ima kuću od 1000 kvadrata na Tuškancu, poslovni prostor u Zagrebu od 80 kvadrata te zemljište na jednom otoku od 2000 kvadrata. Novčanu kaznu od 128.310 kuna mora uplatiti u proračun u roku od dva mjeseca od pravomoćnosti presude.

– Sud smatra da su Mamićeve riječi bile usmjerene na Crnića isključivo s ciljem da ga omalovaži kao suca (bivšeg, op.a) i kao odvjetnika i da ga profesionalno diskreditira. Upotreba prostota i uvreda koje je Mamić izgovorio poput riječi “monstrum”, “spletkaroš”, “Izgledaš kao da si s placa došao...” idu direktno na osobu Crnića, na njegov fizički izgled, s ciljem da ga se omalovaži i obezvrijedi – obrazložila je presudu sutkinja Ana Kovačević. Olakotnim je Mamiću sud cijenio to što se ispričao Crniću, a otegotnim je ocijenjena njegova upornost i bezobzirnost u klevetanju. Inače, ovo je Mamiću bio ponovljeni proces jer je ljetos zagrebački Županijski sud ukinuo osuđujuću presudu jer da u njoj nisu bila razgraničena obilježja sramoćenja, klevete i uvrede.

Upornost i bezobzirnost

Crnić je sada izmijenjenom tužbom teretio Mamića za uvredu i klevetu, ali ne i za sramoćenje. Iako je Mamić osuđen zbog klevete, sutkinja je objasnila da su u klevetničkim rečenicama sadržane i uvrede. Crnićev odvjetnik Veljko Miljević, na upit jesu li zadovoljni presudom, uzvratio je:

– Relativno smo zadovoljni jer je presuda po visini kazne identična prvoj koja je trebala biti oštrija, ali je ukinuta...

Hoće li se Mamić žaliti kao što se žalio prvi put, i to zbog visoke kazne, nismo doznali jer se njegova odvjetnica nije javljala na mobitel.

>> BBB-i se u petak okupljaju ispred Maksimira da bi poslali poruku Mamiću!

>> Ukinuta osuđujuća presuda Zdravku Mamiću zbog klevete